**איתן ישראל אורנשטיין** (נולד בשנת 1956) הוא שופט ונשיא בית המשפט המחוזי בתל אביב-יפו בדימוס.

ביוגרפיה
--------

אורנשטיין למד בבית הספר התיכון קלעי בגבעתיים. לאחר שירותו בצה"ל למד לתואר ראשון במשפטים באוניברסיטת תל אביב וסיים את לימודיו בשנת 1981. הוא הוסמך כעורך דין בשנת 1982. עבד במשרד עורכי הדין ד"ר י. שגב ושות' והתקדם בו לתפקיד שותף בכיר.

בשנת 2001 מונה לשופט בית משפט השלום בראשון לציון.

ב־2007 סיים לימודי תואר שני במשפטים באוניברסיטת חיפה. באותה שנה קודם לתפקיד רשם בית המשפט המחוזי בתל אביב ובהמשך אותה שנה היה לשופט בפועל בו. בשנת 2009 מונה לשופט קבוע בבית המשפט. הוא כיהן במחלקת פשיטות הרגל ופירוק החברות בבית המשפט, ולאחר פרישתה של השופטת ורדה אלשיך החל לנהל אותה.

בשנת 2014 מונה לסגן נשיא בית המשפט המחוזי בתל אביב. ב־27 במאי 2016 מונה לנשיא בית המשפט.

במהלך כהונתו דן במשפטים מתוקשרים של חברות ושל אישי ציבור שנקלעו לחדלות פירעון. בין היתר הכריע בהסדר הנושים של אי.די.בי. בראשות נוחי דנקנר; הכריע בבקשה למכירת אפי פיתוח לטובת לב לבייב; דן בהסדר הנושים של אלביט הדמיה; הורה על פינוי מוטי זיסר מביתו המשועבד לנושים; טיפל בסכסוך של אתי דודאי עם הנאמן של עיזבון בעלה דוד דודאי, בפירוק של חברת אלווריון, מענקיות ההיי־טק, ובכינוס הנכסים של חברת מודו שבשליטת דב מורן; הורה על מאסרו של אלי רייפמן; דן בפשיטת הרגל של העוקץ מסביון ערן מזרחי, בהליך הקפאת ההליכים של חברת צ. לנדאו, בהסדר הנושים של רשת האופנה סיגל דקל ובפירוק החברה שהחזיקה בקבוצת הכדורגל הפועל תל אביב; שמע את ענייניהם של החברה הסקוטית למשקאות, קמור רכב וענבל אור; ונדרש לפרשת אמיר ברמלי, קלע ורוביקון.

במושב הפתיחה של כינוס לשכת עורכי הדין בעניין חוק חדלות פירעון ושיקום כלכלי שנערך בעיר אילת באוגוסט 2018, הביע אורנשטיין התנגדות נחרצת לחקיקה ואף פנה לשרת המשפטים בבקשה לשנות את החוק. יומיים לאחר מכן אמר שופט בית המשפט העליון חנן מלצר, במושב "מלאכת הפרשנות של חוק כלכלי חדש והשלכותיה לענייננו" אשר נערך באותו כינוס: "על שופטים מכהנים להיזהר במתיחת ביקורת פומבית על המחוקק לאחר שהליך החקיקה הושלם". אמירה זו פורשה כביקורת על דברי אורנשטיין.

ב־10 ביוני 2020 הודיע אורנשטיין על פרישתו המוקדמת מתפקידו, וב־1 בנובמבר אותה שנה פרש מכס השיפוט. בדיעבד התברר כי התפטרותו הגיעה על רקע התכתבויות שקיים עם אפי נוה. לפי הפרסומים, ״ההתכתבות הצביעה על עסקה שלפיה בתמורה למינויו לנשיא, יקדם אורנשטיין אינטרסים של עורכי הדין העוסקים בתחום הנזיקין, תחום התמחותו של משרדו הפרטי של נוה. נוה כתב: "אתה תצטרך רק לקיים את ההתחייבות היחידה שסיכמנו... לטובת ציבור הנזיקיסטים". אורנשטיין השיב באימוג'י של פרצוף קורץ״.

נוסף לפעילותו כשופט שימש מרצה בבית הספר למשפטים של המכללה למנהל. כמו כן הוא מרצה בהשתלמויות עורכי דין. הוא חבר בנציגות השופטים הארצית ובוועדת סדר הדין האזרחי המייעצת לשרת המשפטים.

בחודש ינואר 2021 הצטרף אורנשטיין למשרדו של עו"ד עמוס גבריאלי כבורר ומגשר, לצד השופטים בדימוס אבי זמיר ורות לבהר-שרון.

במרץ 2024 פורסמו שיחות שערך עם מי שהיה ראש לשכת עורכי הדין בזמנו, אפי נווה - בהן סיכמו שנווה יקדם את מועמדותו של אורנשטיין לנשיאות המחוזי, בתמורה לעזרה של אורנשטיין לנווה במגוון נושאים, ביניהם הזזת השופטת דליה גנות מתחום הנזיקין, בו עסק נווה, וכן על מינוי שופטים לפי המלצתו של נווה.

מתגורר ברמת גן, נשוי ואב לארבעה.

קישורים חיצוניים
----------------

ויקישיתוף מדיה וקבצים בנושא **איתן אורנשטיין** בוויקישיתוף
* איתן אורנשטיין, באתר הרשות השופטת
* ענת רואה, אורנשטיין כבר לא עומד בצל, באתר כלכליסט, 29 באפריל 2013
* אתר למנויים בלבד הילה רז, שוקי שדה, מיהו השופט איתן אורנשטיין שגורלם של אי.די.בי ונוחי דנקנר נמצאים בידיו?, באתר TheMarker‏, 3 במאי 2013
* מור שמעוני, ‏עומד איתן: מיהו השופט איתן אורנשטיין, האיש שלא רואה את ענבל אור ממטר, באתר מעריב אונליין, 3 במאי 2016
* אלה לוי-וינריב וחן מענית, ‏"אצל אורנשטיין כנשיא המחוזי לא יהיו שופטים פרימדונות", באתר גלובס, 30 במאי 2016
* שי מילוא, אלונה בומגרטן, שחר שחר, "אסור לשנות את ההגדרה של חדלות פירעון בעקבות תיק IDB ולעבור להגדרה צרה שמבוססת על מבחן תזרימי בלבד. זו טעות מרה. טוב יעשה המחוקק אם ישאיר לבית המשפט את שיקול הדעת לקבוע מיהי חברה חדלת פירעון", באתר לשכת עורכי הדין, יולי 2017
* ענת רואה, פירוק לגורמים: סצנת הכנסים בכיכובו של אורנשטיין, באתר כלכליסט, 10 באוגוסט 2018
* ליטל דוברוביצקי, השופט שטיפל בקריסות הטייקונים נפרד: "לא ישנתי בלילות", באתר ynet, 12 בנובמבר 2020

הערות שוליים
------------

1. ↑  רעות הדר, נשיא חדש לביהמ"ש המחוזי תל אביב, באתר ערוץ 7, 27 במאי 2016
2. ↑  אפרת פרץ, ‏ביהמ"ש אישר את הסדר החוב באי.די.בי, באתר גלובס, 17 בדצמבר 2013
3. ↑  גולן חזני, בית המשפט אישר את מכירת אפי פיתוח ללב לבייב, באתר כלכליסט, 28 ביולי 2016
4. ↑  אפרת פרץ, ‏ביהמ"ש המחוזי בת"א אישר את הסדר החוב באלביט הדמיה, באתר גלובס, 1 בינואר 2014
5. ↑  מארק שון, אתי דודאי לשופט: אל תהיה מושפע מתוכנית טלוויזיה, באתר כלכליסט, 7 במאי 2012
6. ↑  אתר למנויים בלבד שלי אפלברג, השופט אורנשטין לוקח פיקוד על תיק ברמלי; "כתב אישום על הונאת משקיעים – בכפוף לשימוע", באתר TheMarker‏, 30 באוקטובר 2015
7. ↑  תומר גנון, השופט אורנשטיין על ברמלי: "חשבתי שראיתי כבר את הכל", באתר כלכליסט, 4 בנובמבר 2015
8. ↑  שחר אילן, השופט אורנשטיין: חוק חדלות פירעון שכח את הנושים, באתר כלכליסט, 2 באוגוסט 2018  
מתן ברניר, ‏אורנשטיין נגד חוק חדלות פירעון החדש: "יעודד לא להחזיר חובות", באתר גלובס, 29 באוגוסט 2018
9. ↑  יהודה יפרח, ‏"הכרוניקה ספטמבר 2018", **השילוח**, 11, ספטמבר 2018
10. ↑  אתר למנויים בלבד ביני אשכנזי, הפתעה: איתן אורנשטיין, נשיא בית המשפט המחוזי בתל אביב, פורש, באתר TheMarker‏, 10 ביוני 2020
11. ↑  אתר למנויים בלבד גור מגידו, נוה בונה על הזיכרון הקצר, אבל תיק המין והמינוי לא נסגר בגלל מחסור בראיות, באתר הארץ, 12 ביוני 2023
12. ↑  דף הבית של משרד עמוס גבריאלי, ישוב סכסוכים, באתר ע. גבריאלי ושות´
13. ↑  ליטל דוברוביצקי, השופט אורנשטיין יהיה בורר בפירמה של עמוס גבריאלי, באתר כלכליסט, 31 בדצמבר 2020
14. ↑  כשמקשיבים להקלטות בין אפי נוה לשופט הבכיר איתן אורנשטיין, קשה להאמין למה ששומעים, חיים לוינסון באתר הארץ, 20 במרץ 2024